Zvolenská, Zuzana, ministerka zdravotníctva SR (2012-08-02):
Dobrý deň prajem. Orgány verejného zdravotníctva, ktorými sú Úrad verejného zdravotníctva Slovenskej republiky a 36 regionálnych úradov verejného zdravotníctva Slovenskej republiky, systematicky dozerajú, ako sú zo strany zamestnávateľov plnené povinnosti v oblasti ochrany zdravia zamestnancov, vyplývajúce zo zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov a z nariadení vlády Slovenskej republiky harmonizovaných s právom Európskych spoločenstiev, ktoré upravujú jednotlivé zdraviu škodlivé faktory v pracovnom prostredí. Priebežne dozerajú na plnenie nariadení, opatrení na predchádzanie vzniku ochorení podmienených prácou a na obmedzenie ich výskytu. Pri výkone štátneho zdravotného dozoru na pracoviskách zisťujú a objektivizujú nedostatky pri plnení povinností uložených zamestnávateľom v legislatívnych úpravách v oblasti ochrany zdravia pri práci a v rozsahu svojej pôsobnosti ukladajú zamestnávateľom sankcie. Osobitnú pozornosť sústreďujú na pracoviská, na ktorých zamestnanci vykonávajú rizikové práce. V rámci štátneho zdravotného dozoru sledujú pracovné podmienky zamestnancov, mieru ich expozície zdraviu škodlivým faktorom práce a pracovného prostredia a realizáciu náhradných opatrení zo strany zamestnávateľov na ochranu ich zdravia. Regionálne úrady verejného zdravotníctva v Slovenskej republike nariaďujú zamestnávateľom vykonať účinné ochranné a preventívne opatrenia na odstránenie rizika alebo na jeho zníženie v čo najnižšiu možnú mieru vrátane zabezpečenia posudzovania zdravotnej spôsobilosti zamestnancov na prácu a výkonu cielených lekárskych preventívnych prehliadok. Jedným z ukazovateľov efektívnosti realizovaných opatrení zo strany zamestnávateľov zameraných na prevenciu a ochranu zdravia pri práci je zníženie počtu zamestnancov vykonávajúcich rizikové práce oproti predchádzajúcim rokom. Najvýznamnejším z fyzikálnych faktorov v pracovnom prostredí z hľadiska počtu exponovaných zamestnancov je nadmerný hluk, vibrácie, ionizujúce žiarenie a neionizujúce žiarenie. U fyzikálnych faktorov, najmä u zamestnancov exponovaných hlukom, sa orgány verejného zdravotníctva osobitne zameriavajú na dozor nad dodržiavaním limitov expozície škodlivých faktorov pracovného prostredia zo strany zamestnávateľov a na vybraných pracoviskách vykonávajú v rámci štátneho zdravotného dozoru meranie, tzv. objektivizáciu. Medzi významné chemické faktory z hľadiska zdravotných rizík pri práci patria veľmi toxické a toxické látky a zmesi. Orgány verejného zdravotníctva zameriavajú štátny zdravotný dozor najmä na skladovanie a spôsob manipulácie s veľmi toxickými a toxickými látkami a zmesami, zabezpečovanie odbornej spôsobilosti vedúcich zamestnancov na prácu s nimi, vypracovanie prevádzkových poriadkov a posudkov o riziku a používanie osobných ochranných pracovných prostriedkov. Osobitná pozornosť je venovaná zamestnancom pri aplikácii prípravkov na ochranu rastlín a skladovým priestorom prípravkov na ochranu rastlín. Pracovníci regionálnych úradov verejného zdravotníctva vykonávajú štátny zdravotný dozor, najmä v poľnohospodárskych a priemyselných podnikoch, v predajniach, prípravkov na ochranu rastlín v laboratóriách a v lekárňach. Orgány verejného zdravotníctva venujú pri výkone štátneho zdravotného dozoru zvýšenú pozornosť aj karcinogénnym a mutagénnym faktorom. Zameriavajú sa na kontrolu prevádzkových poriadkov, posudkov o riziku pri práci, dodržiavania režimu práce v kontrolovanom pásme, výsledkov merania uvedených faktorov, záznamníctvo a evidenciu zamestnancov exponovaným karcinogénnym a mutagénnym faktorom. Výskyt karcinogénnych a mutagénnych faktorov vrátane azbestu posudzujú najmä na pracoviskách v zdravotníctve, stavebníctve, v chemickom priemysle a v laboratóriách v drevospracujúcich prevádzkach a na vedeckovýskumných pracoviskách. Osobitnú pozornosť venujú práci s cytostatikami v zdravotníckych zariadeniach. Cielene sa vykonáva štátny zdravotný dozor pri búracích a demolačných prácach na stavbách obsahujúcich azbestocementové materiály a pri rekonštrukcii a opravách objektov, pri ktorých bol použitý stavebný materiál s obsahom azbestu, so zameraním na kontrolu dodržiavania opatrení na ochranu zdravia zamestnancov i obyvateľov. V rámci štátneho zdravotného dozoru sú vykonávané aj kontroly drevospracujúcich pracovísk, kde sa spracováva najmä tvrdé dubové a bukové drevo, ktoré je dokázaným karcinogénom. Ďalšou významnou skupinou pracovísk, na ktorú orgány verejného zdravotníctva dozerajú, sú pracoviská s výskytom biologických faktorov, najmä v zdravotníctve a veterinárne zariadenia, laboratórne pracoviská, čistiarne odpadových vôd a pracoviská zneškodňovania odpadov. Súčasťou štátneho zdravotného dozoru je aj prešetrovanie podmienok pre vznik profesionálneho poškodenia zdravia na pracoviskách u hlásených podozrení na choroby z povolania a posudzovanie opatrení vykonávaných zamestnávateľmi na obmedzenie ich výskytu. Pri zisťovaní príčin vzniku profesionálnych poškodení zdravia regionálne úrady verejného zdravotníctva úzko spolupracujú s pracoviskami klinického pracovného lekárstva a s lekármi pracovnej zdravotnej služby. Orgány verejného zdravotníctva sledujú pracovné podmienky aj na pracoviskách náročných z hľadiska psychickej pracovnej záťaže a senzorickej záťaže zamestnancov, osobitne na pracoviskách so zobrazovacími jednotkami. Nevyhnutnou súčasťou štátneho zdravotného dozoru na všetkých pracoviskách je aj sledovanie dodržiavania zdravotných požiadaviek na pracovné priestory, osvetlenie, vetranie, vykurovanie, zásobovanie pitnou vodou a vybavenie pracovísk zariadeniami na osobnú hygienu a inými zariadeniami súvisiacimi s ochranou zdravia zamestnancov. Pre potreby štátneho zdravotného dozoru laboratórne pracoviská regionálnych úradov verejného zdravotníctva v sídlach krajov merajú škodlivé faktory v pracovnom prostredí. Medzi priority pri výkone štátneho zdravotného dozoru na pracoviskách patrí aj kontrola plnenia povinností zamestnávateľa zabezpečiť pre zamestnancov, ktorí vykonávajú rizikové práce, pracovnú zdravotnú službu. Ďakujem pekne.